*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*188. számú előterjesztés*

Bátaszék Város Önkormányzata Képviselő-testületének 2017. augusztus 30-án,

16,00 órakor megtartandó ülésére

Javaslat a Bátaszék, 25. hrsz. alatti felhagyott temető felújítására

|  |
| --- |
| **Előterjesztő:** Dr. Bozsolik Róbert polgármester**Készítette:** Bozsolik Zoltán városüzemeltetési mb. irodavezető Farkas András közterület felügyelő**Törvényességi ellenőrzést végezte**: Kondriczné dr. Varga Erzsébet jegyző**Tárgyalja:** PG Bizottság: 2017. 08. 29. |

***Tisztelt Képviselő-testület!***

Év elején megtartott Hollywood túra kapcsán került reflektorfénybe a bátaszéki izraelita temető elhanyagolt állapota. A Polgárőrség a MAZSIHISZ támogatásával (és ez idáig további három alkalommal) lekaszálta a növényzetet.

A város vezetése karöltve a Polgárőrséggel idén nagy hangsúlyt fektet az emlékhelyek felújítására. Először a furkópusztai gyereksír került rendbetételre (polgármester és 3 fő polgárőr) utána a zsidó temető nagytakarítása történt meg (polgármester és 19 fő polgárőr). A munkálatok során 15 – 20 m³ kaszálék, ág, cserje került kitermelésre valamint 37 sírkő lett kiemelve a földből. Az erre szánt nap rövidsége miatt viszont már a tuskózás és a kerítés gyommentesítése már nem történt meg.

Látva a tenni akarást a MAZSIHISZ ígéretet tett arra, hogy egymillió forint erejéig vállalják a temető munkálatok költségét.

Árajánlatot kértünk a Bácskai Kertépítéstől (6500 Baja, Platánfa utca 2/a) a temető területének füvesítése és a kerítés élő sövénnyel történő körbeültetése tárgyában. Ajánlatuk (1. sz. melléklet) több pontra bontva érkezett, de összesen 2.168.181,-Ft bruttó összegről szól.

A MAZSIHISZ-szel történt ismételt egyeztetés alapján az egymilliós támogatáshoz tartják magukat, amelyből a kerítés melletti teljes fagyal telepítését finanszíroznák. A maradvány összegből a drótkerítés cseréje és a bejárati kapu kialakítása-helyreállítása történne meg.

Amennyiben a képviselő - testület a beérkezett árajánlat 1., 2., és 3., pontját, azaz a gyomirtást, a tuskókiszedést és a földmunkát finanszírozná (bruttó 358.686,-Ft), úgy még idén ősszel a bátaszéki izraelita temetőt teljes egészében felújíthatnánk, amellyel sok-sok évtizedes mulasztást pótolhatnánk. (Összefoglaló táblázat 2. sz. melléklet.)

**H a t á r o z a t i j a v a s l a t :**

**a Bátaszék, 25. hrsz. alatti felhagyott temető felújítására**

Bátaszék Város Önkormányzatának Képviselő-testülete

1. egyetért a bátaszéki izraelita temető felújításával,
2. felhatalmazza a város polgármesterét, hogy az Bácskai Kertépítés, Bácskai László egyéni vállalkozóval (székhelye: 6500 Baja, Platánfa u. 2/a.) gyomirtás, a tuskókiszedés és a földmunkák elvégzésére szóló vállalkozási szerződést az önkormányzat nevében aláírja,
3. a b) pontban meghatározott tevékenységhez 358.686,-Ft-ot biztosít az önkormányzat 2017. évi költségvetésének általános tartalékkerete terhére.

*Határidő*: 2017. szeptember 30.

*Felelős:* Dr. Bozsolik Róbert

(vállalkozási szerződés megkötéséért)

*Határozatról értesül:* Bácskai Kertépítés,

 Bácskai László egyéni vállalkozó

Bátaszéki KÖH városüzemeltetési iroda

 Bátaszéki KÖH pénzügyi iroda

 irattár